See osa maailmast oli mulle kuni eilseni täitsa võõras, kuid Heiki oli lahkelt valmis õpetama-aitama-selgitama. Ajaleht lauale, kotitäis pudelikesi ja pintsleid pandi ritta, teemat tutvustav DVD makki mängima ning õpetus võis alata.    Me ei tahtnud esimesi figuure kohe ära rikkuda, seega vaatasime põnevusega pealt, kuidas Heiki üht oma kujukest maalima hakkas. Liimimine, lihvimine, alusvärvi peale panemine, kuivatamine,  põhivärvide peale panemine - kõik käis kiirelt ja lihtsalt. Vähemalt niimoodi kõrvalt vaadates paistis.   Ei läinud kaua, kui esimene figuur hakkas juba ilmet võtma.    Umbes samal ajal alustas ka Aigar Last Night on Earth: The Zombie Game mängust zombifiguuri värvimisega. Pärast alusvärvi peale panemist nägi kuju välja nagu oleks ta pigipotti pistetud. Natuke kuivamist ja võis juba hakata nägu pähe joonistama.      Eemalt vaadates nägi tuba välja nagu värvitöökoda, rääkimata sellest, et vastav lõhn hõljus samuti ringi. Kuna korralikud pintslid olid olemas vaid Heikil (minul oli selline,  millega oleks võinud edukalt põrandat värvida), siis põhiajast tegutsesidki laua taga Heiki ja Aigar. Kuid ka mina sain hiljem ühe zombiga algust teha, mis jäi küll pooleli, kuid mille loodan tulevikus kindlasti ära lõpetada. Pisik on nüüd sees.      Varsti oli Heiki kuju valmis, nii et võis hakata uut ette võtma. Veidi kulunud moega robot läikiva püssiga pandi eemale kuivama. Ega midagi - hästi õnnestunud.    Aigari zombi sai endale aga näo, käed ja varsti ka riided selga. Oma järge ootasid veel kaks koletist, millest siis ühe mina ette võtsin.      Alusmaterjali värvi alt on päris raske kuju piirjooni näha, nii et minu zombi nägu, mis tuli küll  lahedalt rohekas, oli pisut nagu laialivalguva moega. Kuid äkki zombid ongi sellised...? Jõudsin talle veel püksid jalga teha, kuid ülejäänu jääb järgmiseks korraks. Vaatame juba pintslite ning värvide hindu netis. :) Äkki tekib vahepeal ka mõni idee, mida temaga edasi teha (värvimise mõttes). Ega mul ju ühtegi mõtet, milline ta lõpuks välja võiks näha, ei olnud.    Kui on selliseid mänge, milles on detailsed figuurid, siis on nende värvimine heaks ajaviiteks õhtuti, kui pole midagi targemat teha  või kui ei taha midagi targemat teha. :) Nokitsed paar tundi ning ongi jälle üks või harjutamise korral kaks-kolm erksama moega kuju lauamängus juures. Kui on korralikult välja tulnud, siis muutub lauamäng väärtuslikumaks ning silmatorkavamaks.      Esimesel korral võiks tõenäoliselt harjutamiseks valida figuurid, millest võimaliku rikkumise korral nii kahju poleks. Seetõttu olid zombid heaks alguseks. Aga kunagi võtan kindlasti ette oma Cycladese mängu eriti detailsed kujud. Kui vahepeal oma oskusi lihvida, siis võiksid nad sama head välja näha kui juuresoleval pildil  (pilt võetud BGGst).